ASAP บวก 4 วันพุ่งแรง 17% นิวไฮรอบ 1 เดือน โบรกฯ แนะซื้อเป้า 6.50 บ. ชี้กำไรโตต่อเนื่อง!
ASAP บวก 4 วันพุ่งแรง 17% นิวไฮรอบ 1 เดือน โบรกฯ แนะซื้อเป้า 6.50 บ. ชี้กำไรโตต่อเนื่อง! ล่าสุด ณ เวลา 15.37 น. อยู่ที่ 5.80 บาท บวก 0.35 บาท หรือ 6.42% สูงสุดที่ 5.85 บาท ต่ำสุดที่ 5.35 บาท ด้วยมูลค่าซื้อขาย 68.91 ล้านบาท
20 ก.ค. 2561

ผู้สื่อข่าวรายงานว่า ราคาหุ้น บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ล่าสุด ณ เวลา 15.37 น. อยู่ที่ 5.80 บาท บวก 0.35 บาท หรือ 6.42% สูงสุดที่ 5.85 บาท ต่ำสุดที่ 5.35 บาท ด้วยมูลค่าซื้อขาย 68.91 ล้านบาท

ทั้งนี้ ราคาหุ้น ASAP ปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ระดับ 4.96 บาท เมื่อวันที่ 16 ก.ค.2561 คิดเป็นการปรับตัวขึ้น 0.84 บาท หรือ 16.94% และยังปรับตัวขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 6 บาท เมื่อวันที่ 19 มิ.ย.2561
ด้าน บล.คันทรี่ กรุ๊ป ระบุในบทวิเคราะห์ แนะนำ “ซื้อ” หุ้น ASAP ให้ราคาเป้าหมายที่ 6.5 บาทต่อหุ้น ด้วยโมเดลธุรกิจที่น่าสนใจครอบคลุมการให้บริการเช่ารถยนต์ครบเกือบทุกตลาด ทั้งให้เช่าระยะยาว ระยะยาวพร้อมคนขับ ระยะสั้นรายวัน และระยะสั้นตามเวลา
นอกจากนี้บริษัทยังมีแนวโน้มเติบโตสนับสนุนโดย กระแสที่ภาครัฐและภาคธุรกิจจ้างมืออาชีพประกอบกิจกรรมทางเศรษฐกิจ การเติบโตของธุรกิจ E-Commerce ที่สร้างความต้องการในตลาดโลจิสติกส์ โดยคาดกำไรต่อหุ้นจะเติบโต 21% ต่อปีในช่วงปี 61-62